કોર્પોરેશનના ટોચના હોદ્દેદારો અને ઉચ્ચ અધિકારીઓ પણ વરવા ભ્રષ્ટાચારની નગ્ન તસવીર બનીને ઊભરતાં આવાં બાંધકામોને અટકાવવામાં ખાસ રસ લેતા નથી. પરિણામે પેટે પાટા બાંધીને ભેગી કરેલી જીવનભરની મહામોલી મૂડી ઉપરાંત સગાં-સંબંધી કે મિત્રો પાસેથી ઉછીના પાછીના લીધેલાં નાણાં કે કમરતોડ વ્યાજથી મેળવેલી ખૂટતી રકમના સહારે ‘ઘરનું ઘર’ ખરીદતા સામાન્ય નાગરિકો કફોડી હાલતમાં મુકાઇ જાય છે, કેમ કે ગેરકાયદે બાંધકામને તોડવાને બદલે તંત્ર શહેરીજનોને ‘તમે આવાં મકાન ખરીદશો નહીં’ તેવી સૂફિયાણી સલાહ આપીને સિફતપૂર્વક છટકી જાય છે.